Orions belte (film)

Orions belte er en norsk action-thriller fra 1985, regissert av Ola Solum. Filmen er lagt til Svalbard midt i 1980-årene. Tre norske eventyrere oppdager en russisk lyttestasjon, og må flykte for livet. Bare en av dem overlever ferden tilbake til fastlands-Norge. Filmen er basert på Jon Michelets roman med samme tittel fra 1977. 

Den regnes som en av de mest vellykkede norskproduserte filmer i 1980-årene. Parallelt med den norske versjonen ble filmen tatt opp i engelsk-språklig versjon med tittelen Orion's Belt. Produsentene Dag Alveberg og Petter Borgli og filmens regissør Ola Solum hadde ambisjoner om å fenge et internasjonalt kinopublikum. Filmen ble blant annet solgt til både USA og Storbritannia.

Filmen ble finansiert av et kommandittselskap (KS) med hjelp av statsstøtte. Produsentene opprettet kommandittselskapet KS Orion Film AS i samarbeide med skuespillerne. De satset egne penger for å komme i gang. Opplegget ble tilpasset filmbransjen av et meglerfirma som brukte modeller fra shippingindustrien. Denne risikoen måtte selskapet ta fordi den offentlige støtten ikke var nok til et så stort prosjekt.

Fraktefartøyet «Sandy Hook» har en sentral rolle i filmen. KS Orion Film AS kjøpte i januar 1984 fraktefartøyet MS «Listein» fra Vestlandet for å benytte det som «Sandy Hook». «Listein» var en svært gammel båt og hadde fortid som lokalrutebåt DS «Haus» fra 1914. Scenene med båten ble spilt inn på Svalbard og i Finnmark (ved Kjøllefjord), der «Sandy Hook» ble senket som en del av handlingen i filmen. Navnet «Sandy Hook» kommer av at Jon Michelet sommeren 1976 arbeidet på et lite fraktefartøy i løsfart rundt Svalbard for å gjøre research til boken Orions belte (som kom ut julen 1977). Dette fraktefartøyet het «Sandsvalen».

Filmen ble utgitt på DVD i 2004. Den ble i 2005 gitt ut på nytt etter omfattende restaurering av lyd og bilde ettersom utgivelsen fra 2004 var av dårligere kvalitet. I 2012 ble filmen gitt ut på Blu-ray.

Mottakelse 
Da filmen kom på kino i 1985, ble den av filmmagasinet Film & Kino karakterisert som et «brakgjennombrudd for profesjonalisme som vi aldri før har sett innen norsk film».

Orions belte vant fire priser under Amandaprisen 1985, som var den første utdelingen av Amandaprisen. Filmen vant klassene beste norske film, beste mannlige skuespiller (Helge Jordal), beste foto (Harald Paalgard) og beste originalskrevne musikk (Geir Bøhren og Bent Åserud). Filmen vant også Filmkritikerprisen i 1985. I forbindelse med Amandaprisens 25-årsjubileum, fikk tre skuespillere fra filmen, Helge Jordal, Kjersti Holmen og Sverre Anker Ousdal, Amandakomiteens ærespris under Amandaprisen 2009.

VGs anmelder ga filmen terningkast fem.

Handlingsreferat 
Historien sentrerer rundt tre sjømenn som driver mer eller mindre lyssky virksomhet om bord på fartøyet deres, Sandy Hook. Historien begynner med at to av dem, Tom Jansen (spilt av Helge Jordal) og Sverre (spilt av Hans Ola Sørlie) tar med seg turister på isbjørn-safari. De tilbringer også mye tid ved en pub i Longyearbyen, hvor Toms kjæreste Eva Jelseth (spilt av Kjersti Holmen) også blir presentert. Den tredje sjømannen, Lars, legger frem en plan om å frakte en bulldoser til fastlandet fra Sarstangen på Svalbard. Men de har fått beskjed om å dumpe kjøretøyet underveis, for å drive med forsikringssvindel.

Men de planlegger å i hemmelighet selge kjøretøyet videre på Grønland. Mens han er i havn, blir Tom kalt inn for å besøke guvernør Bache (spilt av Jon Eikemo) som advarer om at han holder øye med de tre sjømennene, i tilfelle de finner på noe ulovlig. Etter en dramatisk - men vellykket - levering av bulldoseren til kjøperne på Grønland, returnerer de mot Longyearbyen. De melder fra til Isfjord radio for å påstå at de fikk problemer under en storm, men de avviker fra den planlagte ruten deres tilbake for å unngå å returnere alt for tidlig. De blir virkelig fanget i dårlig vær, og bestemmer seg for å trekke opp på en nærliggende øy: Kjerulføya, nord for Nordaustlandet. Dagen etter går de i land i håp om å finne mat, men de oppdager i stedet en merkelig kabel. De følger etter kabelen, hvor de finner en hemmelig sovjetisk stasjon.

De oppdager snart at stasjonen er aktiv, og de blir oppdaget av sovjetere. Etter å ha blitt skutt mot begynner de å skyte tilbake og dreper en sovjeter. Men Sverre blir også såret. Sjømennene forsøker å stikke av, og kommer seg tilbake til Sandy Hook. De bestemmer seg for å blande seg med fiske-båter i området for å unngå å bli oppdaget. De blir imidlertid snappet opp av et tilsynelatende sivilt russisk Aeroflot-helikopter, som viser seg å være tungt bevæpnet og som skyter mot skipet deres. Sandy Hook styrer inn i en smal bukt, og hovedpersonene skyter tilbake mot helikopteret. De ødelegger til slutt hele helikopteret med en improvisert brannbombe. De fortsetter til Kapp Dufferin, hvor de ankrer. Tom ror til land for å skaffe forsyninger. Men samtidig som han er på land, bomber et sovjetisk helikopter Sandy Hook - og dreper Lars og Sverre.

Tom må deretter gå over hele Spitsbergen, for å komme frem til Longyearbyen. Etter en lang marsj gjennom villmarken kommer han endelig til en stengt gruve, og gjemmer seg i en taubane som frakter kull inn til Longyearbyen. Tom våkner deretter ved et sykehus, hvor han møter guvernør Bache igjen. Men Toms historie om skipets forlis blir ikke trodd, og han blir sendt til Oslo for videre avhør av en amerikansk oberst (spilt av Jon Ausland) og annet amerikansk militært personell. Tom får tilbud om en falsk identitet, og arbeid om bord på et utenriks-fartøy. Men på vei til havnen stikker han av fra militærpolitiet, ved å blande seg med en karnevalsparade. To avslutninger av filmen ble produsert, men begge avslutningene ender med at Tom blir myrdet. Hvorvidt dette ble gjennomført av sovjetisk eller amerikansk etterretning er et åpent spørsmål.

Skuespillere 
 Helge Jordal som Tom Jansen
 Sverre Anker Ousdal som Lars
 Hans Ola Sørlie som Sverre
 Kjersti Holmen som Eva Gjelseth
 Vidar Sandem som Helge
 Nils Johnson som Erik
 Jon Eikemo som Bache, guvernør på Svalbard
 Johan Sverre som Myhre
 Jan Hårstad som Tveten
 Holger Vistisen som Morken
 Erik Øksnes som Sørensen
 Bjørg Telstad som Mai
 John Ausland som som en amerikansk oberst
 Jarl Goli som en sersjant
 Tor Stokke som en justisminister
 Jarle Stærnes som en statssekretær
 Knut Ørvig som en russisk konsul
 Steve Plytas som en russisk ambassadør
 Steinar Danielsen som en gruve-arbeider
 Eli Lundaas som en resepsjonist
 Servald Cirkov som en russer
 Geir Furuseth som en russer
 Isak Rogde som en russer
 William Kisum som en tysk turist
 John Hahn-Petersen som en tysk turist
 Gordon Sterne som en amerikansk turist
 Sari Price som en amerikansk turist
 Kirsten Sunde Andersen som en turist
 Gjertrud Endestad som en turist

Litteratur  
 Sølve Skagen (red.) Orions belte fra idé til film 2005 ISBN 82-412-0540-6

Referanser

Eksterne lenker 
 
 Filmplakat med «Svalbard Theme»
 anmeldelse av Orions belte på Cinerama.no

Norske actionfilmer
Norske thrillerfilmer
Filmer fra 1985
Filmer basert på bøker
Norske filmer fra 1980-årene
Amanda for beste norske film
Amandaprisen 1985
Norskspråklige filmer